สังคมข่าวหุ้นเล็กเซียวหงส์
ดัชนีหุ้นไทยปิดที่ระดับ 1,245.85 จุด ลดลง 17.44 จุด มูลค่าซื้อขาย 46,226 ล้านบาท ปรับลงตามทิศทางตลาดภูมิภาคเหตุกังวลตัวเลขเศรษฐกิจจีน สัปดาห์นี้มีทิศทางผันผวนช่วงต้นสัปดาห์นี้ดัชนีมีโอกาสปรับตัวลง พร้อมให้แนวรับ 1,240-1,230 จุด แนวต้าน 1,260-1,270 จุด..
18 ม.ค. 2559

ดัชนีหุ้นไทยปิดที่ระดับ 1,245.85 จุด ลดลง 17.44 จุด มูลค่าซื้อขาย 46,226 ล้านบาท  ปรับลงตามทิศทางตลาดภูมิภาคเหตุกังวลตัวเลขเศรษฐกิจจีน สัปดาห์นี้มีทิศทางผันผวนช่วงต้นสัปดาห์นี้ดัชนีมีโอกาสปรับตัวลง พร้อมให้แนวรับ 1,240-1,230 จุด แนวต้าน 1,260-1,270 จุด…
*…หุ้น “กลุ่มพลังงาน” ต้องเจอแรงกดดันจากราคาน้ำมันดิบที่ปรับลงต่ำกว่าระดับ 30 ดอลลาร์สหรัฐต่อบาร์เรล อย่างหลีกเลี่ยงไม่ได้ แน่นอนว่าหุ้น PTTEP ดูเหมือนจะได้รับแรงกดดันมากสุด ด้วยเงื่อนไขการบันทึกด้อยค่าของสินทรัพย์ที่ไปลงทุน ที่เป็น “กับดักงบการเงิน” ของ PTTEP ต้องเผชิญและเกิดความกังวลไม่รู้จบต่อไป…
*…ทว่าหุ้นTOP-IRPC ดูเหมือนเป็นทางเลือกกับสถานการณ์น้ำมันดิบราคาปรับลงเช่นนี้ เพราะนั่นหมายถึง “กำไรค่าการกลั่น” ที่ปรับขึ้น ระยะสั้นอาจต้องเผชิญภาระการขาดทุนจากสต๊อกน้ำมันไปบ้างก็ตาม แต่ระยะยาวถือว่าน่าลงทุน…
*…หุ้น JAS จับตาสัปดาห์นี้จะมีกำหนดจ่ายค่าใบอนุญาต 4G คลื่น 900 MHz หรือไม่ หลังมีกระแสข่าวเรื่องการปล่อยกู้เงินก้อนโตจากBBL ต้องขออนุญาตจากแบงก์ชาติก่อน ล่าสุด “วิรไท สันติประภพ” ผู้ว่าแบงก์ชาติ ระบุว่า ธปท. ไม่สามารถเข้าไปก้าวก่ายการพิจารณาการให้สินเชื่อ ต้องเคารพการตัดสินใจของธนาคารผู้ปล่อยสินเชื่อ โดยเชื่อว่า BBL มีมาตรการและวิธีการพิจารณาสินเชื่ออยู่แล้ว “หากธนาคารไม่ได้ปล่อยกู้เกิน 25% ของเงินกองทุนธนาคารตามกฎของธปท. ไม่จำเป็นต้องขออนุญาต” ขณะที่ “บุญทักษ์ หวังเจริญ” ประธานสมาคมธนาคารไทย ย้ำชัดว่า หากมีความจำเป็นต้องปล่อยสินเชื่อสูงเกิน 25% ของเงินกองทุนธนาคารก็เป็นเรื่องที่ต้องแจ้งไปยัง ธปท.ให้รับทราบ ล่าสุด (30 พ.ย. 58) BBL มีเงินกองทุนฯ 370,000 ล้านบาท…แต่เรื่องนี้ BBL สงวนท่าทีไม่มีอะไรชี้แจงออกมาเลย…
*…หุ้น ATP30 ได้ดีจังหวะราคาน้ำมันถูก…กระตุ้นรายได้และกำไรเพิ่มขึ้นอย่างมีนัยสำคัญ งานนี้ “ปิยะ เตชากูล” เอ็มดีใหญ่ ATP30  ส่งซิกงบไตรมาส 4/58 จะเติบโตเกิน 100% จากช่วงเดียวกันปีก่อน เนื่องจากราคาน้ำมันลดลง ทำให้ต้นทุนหลักลดลง ประเมินว่าสิ้นปี 2558 อัตรากำไรขั้นต้นอยู่ที่ 22% และปี 2559 จะเพิ่มขึ้นเป็น 25% และอัตรากำไรสุทธิอยู่ที่ประมาณ 5% และปี 2559 จะเพิ่มขึ้นเป็น 10% แหม…ถ้าเป็นไปตามที่ว่าหุ้นATP30 จะเป็นอีกตัวที่ขาดไม่ได้ในพอร์ตลงทุน แต่ราคาขึ้นมารับข่าวมาพอสมควรแล้ว อาจต้องทยอยเก็บช่วงราคาปรับลง ไม่ควรใช้วิธีไล่ราคา เพราะมีความเสี่ยงเรื่องราคาต้นทุนที่สูงเกินไป…
*…หุ้นร้อนประจำวันที่ 15 ม.ค. 59 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) ได้แก่บริษัท จัสมิน เทเลคอม ซิสเต็มส์ จำกัด (มหาชน) หรือ JTS ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 18 ม.ค.-26 ก.พ. 59 ส่วนหลักทรัพย์ที่ขยายช่วงดำเนินการ ได้แก่ บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือJWD, บริษัท ซังโกะ ไดคาซติ้ง (ประเทศไทย) จำกัด (มหาชน) หรือSANKO มีผลตั้งแต่วันที่ 18 ม.ค.-05 ก.พ. 59…
*…ปิดท้ายกันเช่นเคยกับ ข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลาใหม่9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเดตตลาดหุ้นทั่วโลก เพื่อมองแนวโน้มตลาดหุ้นไทยภาคเช้า…ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz. โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้างานนี้จัดเต็มๆ ชั่วโมงครึ่ง…
*…เท่านั้นไม่พอต่อเนื่องกันด้วย “ชัด ลึก ทุกกลยุทธ์ธุรกิจ” กับรายการ “Business Focus” เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้นและธุรกิจหาคำตอบได้ที่ข่าวหุ้นธุรกิจเท่านั้น